钦定古今图书集成/明伦汇编/宫闱典/第041卷 > 英宗钱皇后
## 钦定古今图书集成/明伦汇编/宫闱典/第041卷 > 英宗钱皇后

按《明外史·后妃传》：“英宗孝庄皇后钱氏，海州人。父都
督同知，贵见《外戚传》。正统八年，立为后。英宗闵后族
单微，欲侯之，后辄逊谢，故后家独无封。英宗北狩，倾
中宫赀佐迎驾，夜哀泣吁天，倦即卧地，损一股，以哭
泣复损一目。英宗在南宫不自得，后曲慰解。后无子，
周贵妃有子，立为皇太子。英宗临崩，遗命曰：‘钱皇后
千秋万岁后，与我同葬’。”大学士李贤退而书之册。宪
宗立，上两宫徽号，下廷臣议。太监夏时希贵妃意，传
谕独尊贵妃为皇太后。大学士李贤、彭时力争，乃两
宫并尊，而称后为慈懿皇太后，以别于周太后。及营
裕陵，彭时复告贤穴宜三，遂具疏言之。诏下廷议，夏
时复言不可，事竟寝。成化四年，太后崩，周太后不欲
后合葬。帝使夏时、怀恩召大臣议。彭时首对曰：“合葬
裕陵，主祔庙，定礼也。”礼部尚书姚夔赞时言。翼日，帝
召问，时仍力请合葬。帝曰：“朕岂不知，虑他日妨母后
耳。”时曰：“皇上孝事两宫，圣德彰闻，礼之所合，孝之所
归也。”商辂亦言：“不祔葬，损圣德。”刘定之曰：“孝从义，不
从命。”帝默然久之，曰：“不从命，尚得为孝耶？”时力请合
葬裕陵，左而虚右以待。周太后已，复与大臣疏争，帝
再下廷议。吏部尚书李秉、礼部尚书夔集廷臣九十
九人议，皆请如时言合葬同祔。帝曰：“卿等言是。顾朕
屡请太后未得命。乖礼非孝，违亲亦非孝。”明日，詹事
柯潜、给事中魏元等疏上。又明日尚书夔等合疏上，
皆执议如初。中旨犹谕别择葬地。于是百官伏哭文
华门外。帝谕群臣退，众叩头，不得旨，不敢退。自巳至
申，乃得俞允。众呼万岁出。事详《时夔传》中。是年七月，
上尊谥孝庄献穆弘惠显仁恭天钦圣睿皇后。九月，
合葬裕陵。异隧距英宗穴数丈许，中窒之，虚右圹以
待周太后。其隧独与英宗穴通，而奉先殿祭复不奉
钱太后配。弘治十七年，周太后崩，诏礼部集群臣会
议。孝宗御便殿，出《裕陵图》，指示大学士刘健、谢迁、李
东阳曰：“陵有二隧，若者窒，若者可。往来大非礼，当釐
正。”又曰：“此皆当日内臣所为。昨见成化间彭时、姚夔
等章奏，先朝大臣为国如此。”健、迁对曰：“英宗皇帝遗
命，合葬先臣李贤，记于阁”中。帝曰：“奈何违之？”东阳对曰：“以周太后故，先帝委曲至此。”帝曰：“先帝亦不得已
耳。钦天监言通隧上干先帝陵堂，恐动地脉，朕意不
尔。”因以指画纸曰：“窒则天地闭塞，通则风气流行。”健
等因力赞。帝复问祔庙礼，健等言：“祔二后，自唐始也；
祔三后，自宋始也。汉以前一帝一后。曩者定议合祔
配享，孝庄太后居左，今大行太皇太后居右，且引唐、
宋故事为证，臣等以此不敢复论。”帝曰：“二后已非，况
复三后？”迁曰：“宋祔三后，一继立，一生母也。”帝曰：“事须
师古，太皇太后鞠育朕躬，朕岂敢忘？顾私情耳。祖宗
来，一帝一后，今并祔，坏礼自朕始。且奉先殿祭皇祖，
特座一饭一匙而已。夫孝穆皇太后，朕生母也，别祀
之奉慈殿。今仁寿宫前殿稍宽，朕欲奉太皇太后于
此，他日奉孝穆皇太后于后，岁时祭享如太庙。”东阳
对曰：“陛下言及孝穆，万世之心也。”于是群臣详议，礼
部尚书吴宽集众议上，帝大喜，遂定祀周太后于奉
慈殿，称孝肃太皇太后殿，居奉先殿西。帝初祀孝穆
于奉慈殿，至是中奉孝肃，左奉“孝穆”，称合礼焉。然帝
始欲通隧，竟以阴阳家言，寝不行。后乃即陵殿移英
宗神座居中，孝庄居左，孝肃居右。

按《名山藏坤则记》：“英宗归南城不自得，后曲慰解。后
无子，贵妃周有子，既复辟，太监冕请于皇太后立贵
妃，英宗怒，立斥之。先是孙太后子，英宗无敢言者。太
后崩，后具言之，并为胡废后白枉。上莫知母宫人为
谁，竟。已而复胡废后为故后。景皇后以郕王妃居宫
中，后礼焉如妯娌。英宗临崩，念周贵妃有子，后无子”，
恐千秋万岁后不得同穴，特命大学士李贤曰：“钱皇
后千秋万岁后，当与我合葬。”贤退而书之阁中。